Už ste počuli tie novinky?
Prichádza revolúcia vo využívaní čistej energie.
Bývam v Kalifornii, v Berkley
a zdá sa mi, že tam takmer každý deň pribudne strecha s novým solárnym panelom
a pred dom elektrické auto.
V Nemecku je niekedy až polovica energie generovaná zo solárnych zdrojov
a India sa zaviazala zvýšiť množstvo solárnej energie na desaťnásobok množstva
využívaného v Kalifornii
do roku 2022.
Dokonca sa zdá, že jadrová energia zažíva svoj návrat na scénu.
Bill Gates je v Číne, kde spolupracuje s inžiniermi,
je tu 40 rôznych firiem, ktoré sa spolu snažia
postaviť prvý reaktor, ktorý bude využívať odpad,
ktorý sa nedá roztaviť,
a je lacnejší než uhlie.
A tak sa možno pýtate:
Dá sa celý problém globálneho otepľovania
vyriešiť omnoho jednoduchšie, než si hocikto vie predstaviť?
Tú istú otázku sme si kládli aj my,
a tak sme sa s kolegami na to rozhodli pozrieť do hĺbky.
Trochu sme pochybovali
o príbehu revolúcie vo využívaní čistej energie,
ale zistenie nás skutočne prekvapilo.
Prvá vec je, že množstvo čistej energie vzrastá.
Toto je elektrina z obnoviteľných zdrojov za posledných 20 rokov.
Avšak keď sa pozriete, aké percento svetovej energie
bolo vyrobené z obnoviteľných zdrojov,
zistíte, že v skutočnosti kleslo z 36 % na 31 %.
A ak vás trápia klimatické zmeny,
musíte sa snažiť o pravý opak,
teda využívať celých 100 % elektriny z čistých zdrojov
a to čo najskôr.
Teraz si možno hovoríte:
„No tak, koľko by mohlo byť päť percent svetovej elektriny?“
Vyzerá to tak, že dosť veľa.
Je to ekvivalentné množstvu produkcie 60 jadrových elektrární
veľkosti najnovšej jadrovej elektrárne v Diablo Canyon v Kalifornii,
alebo 900 solárnych polí veľkosti toho v Topazi,
ktoré je jedným z najväčších solárnych polí na svete
a jednoznačne najväčším v Kalifornii.
Hlavný dôvod je rýchlejší rast množstva využívaných fosílnych palív
oproti čistej energii.
A to je pochopiteľné.
Existuje mnoho chudobných krajín,
ktoré stále využívajú drevo, hnoj a drevené uhlie
ako svoj hlavný zdroj energie
a potrebujú moderné palivá.
Existuje však aj ďalší dôvod
a tým je, že jeden konkrétny zdroj čistej energie
poklesol v absolútnych číslach
viac než ostatné zdroje.
Je ním jadrová energia.
Ako môžete vidieť, jej výroba poklesla o 7 %
za posledných 10 rokov.
Solárna a veterná energia urobili veľký pokrok,
a preto sa často hovorí, že to nie je až taký problém,
keďže práve solárna a veterná energia to vyrovnajú.
Ale údaje hovoria niečo iné.
Keď zrátate všetku elektrinu získanú zo slnka a vetra,
zistíte, že to spolu nie je ani polovica oproti poklesu jadrovej elektriny.
Pozrime sa zblízka na stav v Spojených štátoch.
Za posledných pár rokov... konkrétne 2013, 2014
sme predčasne ukončili činnosť štyroch jadrových elektrární.
Boli takmer výhradne nahradené fosílnymi palivami.
Následkom bolo, že sme prišli o veľké množstvo čistej elektriny,
takmer také veľké, ako je celkové množstvo elektriny získanej zo slnečnej energie.
A to nie je typické len pre nás.
Ľudia považujú Kaliforniu za lídra v čistej energetike a klíme,
ale keď sme sa pozreli na údaje,
zistili sme, že v skutočnosti,
Kalifornia znižovala množstvo emisií pomalšie, než je národný priemer
v rokoch 2000 – 2015.
Ako je na tom Nemecko?
Vyrábajú veľa čistej energie.
Ale keď sa pozriete na údaje,
v skutočnosti množstvo emisií v Nemecku od roku 2009 stúplo.
Naozaj nikto neverí tomu,
že do roku 2020 splnia svoje klimatické záväzky.
Dôvod nie je ťažké pochopiť.
Solárne a veterné elektrárne vyrábajú energiu približne 10 – 20 % času,
čo znamená, že v dobe, keď slnko nesvieti
a vietor nefúka,
stále potrebujete energiu pre nemocnice,
domovy, mestá, fabriky.
A aj napriek pokroku vo vývoji batérií
je pravdou, že nikdy nebudú také efektívne
ako elektrická sieť.
Vždy, keď nabijete batériu a potom ju využijete,
stratíte pri tom približne 20 až 40 percent energie.
Kvôli tomu sa v Kalifornii
snažíme vyrovnať s problémami, ktoré so sebou priniesli solárne panely –
približne 10 % elektriny získavame zo slnka –
keď zapadne slnko a ľudia prídu domov z práce
a zapnú si klimatizácie a TV sety
či akýkoľvek prístroj v dome,
potrebujeme mnoho zemného plynu ako zálohu.
A tak sme spravili to,
že sme natlačili množstvo zemného plynu do horského svahu.
Chvíľu to fungovalo celkom dobre,
ale na konci minulého roka začal plyn unikať.
Toto je Kaňon Aliso.
Uniklo toľko metánu, že jeho množstvo bolo ekvivalentné
pol miliónu áut vypustených na cesty.
V podstate to úplne znemožnilo naplnenie našich klimatických záväzkov.
Ako je na tom India?
Niekedy musíte navštíviť rôzne miesta, aby ste získali správne údaje,
a tak sme pred pár mesiacmi išli do Indie.
Stretli sme sa s hlavnými úradníkmi pre solárnu, jadrovú
a ostatnú energiu. Povedali nám:
„V skutočnosti máme vážnejší problém
než Nemecko a Kalifornia.
Nemáme nijaké zásoby, nemáme dostatok zemného plynu.
A to je iba začiatok.
Povedzme, že do roku 2022 sa chceme dostať na 100 gigawattov.
Ale minulý rok sme získali iba 5,
a rok predtým sme tiež získali 5.“
Poďme sa bližšie pozrieť na jadrovú energiu.
Medzivládny výbor OSN pre zmenu klímy
sa zameral na obsah uhlíka vo všetkých týchto druhoch palív,
jadrová energia mala naozaj nízke hodnoty – dokonca nižšie než solárna.
A jadrová energia očividne generuje mnoho energie –
24 hodín denne, 7 dní v týždni.
Každá elektráreň dokáže počas roka vyrábať elektrinu 92 % času.
Zaujímavé je, že keď sa pozriete na krajiny,
ktoré využívajú rôzne druhy čistej energie,
iba zopár ich to robí
v dostatočne rýchlom tempe na to, aby zastavili klimatickú krízu.
Takže jadro sa zdá byť celkom dobrou voľbou,
ale je tu jeden veľký problém,
o ktorom všetci z vás isto viete,
a síce, že ľudia ho nemajú až tak radi.
Jeden prieskum, do ktorého sa zapojili ľudia po celom svete,
nielen v Spojených štátoch alebo Európe,
približne pred rokom a pol,
ukázal,
že jadrová energia je jedným z najmenej populárnych foriem energie.
Dokonca aj ropa je populárnejšia než jadro.
A kým jadro, ako sa vraví, poráža uhlie,
v skutočnosti sa ľudia neboja uhlia tak, ako sa boja jadra,
ktoré skutočne pôsobí na naše podvedomie.
Čoho sa teda bojíme?
V skutočnosti sú to tri veci.
Bezpečnosť samotných elektrární,
obavy, že vybuchnú a spôsobia mnoho škody;
odpad z elektrární
a asociácia so zbraňami.
A ja si myslím, pochopiteľne,
že sa technici týmito problémami zaoberajú a snažia sa nájsť technické riešenia.
Preto je aj Bill Gates v Číne, kde vyvíja progresívne reaktory.
Preto 40 rôznych podnikateľov pracuje na tomto probléme.
A ja sám som z toho veľmi nadšený.
Vydali sme správu: „Ako zlacniť jadrovú elektrinu.“
Naozaj sľubne vyzerá práve tóriový reaktor.
Keď sa ma James Hans, odborník na klímu,
opýtal, či sa s ním chcem pozrieť
do Činy na progresívny jadrový program,
okamžite som túto šancu využil.
Boli sme tam spolu s inžiniermi z MIT a UC Berkeley
a ja som neustále myslel na to,
že by Číňania mohli s jadrom urobiť to,
čo urobili s mnohými inými vecami –
začať chrliť malé jadrové reaktory na výrobných pásoch,
a posielať ich po celom svete ako iPhony alebo MacBooky.
Jeden by som si kúpil domov do Berkeley.
Ale zistil som niečo iné.
Prezentácie vyzerali veľmi vzrušujúco a sľubne.
Majú viacero reaktorov, na ktorých pracujú.
Keď prišiel na rad tóriový reaktor, kopa z nás bola nadšená.
Ukazovali nám celú prezentáciu, rozprávali o časovej osi
a povedali:
„Reaktor fungujúci na báze roztavenej soli tória
budeme mať pripravený na predaj do sveta
do roku 2040.“
A ja som bol prekvapený: „Čo?“
(smiech)
Pozrel som na svojich kolegov a spýtal sa:
„Pardon, ale
mohli by ste to trochu urýchliť?
Pretože momentálne tu trochu máme klimatickú krízu,
a mimochodom, vaše mestá sú vážne znečistené.“
A ich odpoveď bola:
„Nie sme si istí, čo ste počuli o našom tóriovom programe,
ale nemáme ani tretinu nášho rozpočtu,
a vaše oddelenie pre energiu nebolo práve najochotnejšie zverejniť
všetky údaje, ktoré máte pri testoch reaktorov.“
A ja som povedal: „No, mám jeden nápad.
Viete, máte 10 rokov na to, aby ste svetu ukázali ten reaktor?
Preskočme túto časť
a začnime ho rovno predávať.
Ušetrí to čas a peniaze.“
Ten inžinier sa na mňa iba pozrel a povedal:
„Dovoľte mi, aby som sa opýtal:
Kúpili by ste si auto, ktoré predtým nikdy nebolo predvádzané?“
A čo potom tie ostatné reaktory?
Jeden reaktor sa práve začína predávať.
Funguje na báze plynu vysokej teploty.
Nemôže sa roztaviť.
Ale je skutočne veľký a objemný, je to súčasť bezpečnosti,
a nikto si nemyslí, že bude niekedy lacnejší
než reaktory, ktoré máme teraz.
Reaktory, ktoré používajú odpad ako palivo, sú super nápad, ale pravda je,
že zatiaľ ešte nevieme, ako to urobiť.
Je tu riziko, že pri tom vytvoríme ešte viac odpadu,
a väčšina ľudí si myslí, že keď zahrniete do procesu
tú časť s odpadom,
bude celé to zariadenie oveľa drahšie.
Iba to pridáva ďalší komplikovaný krok.
Pravdou je,
že je naozaj otázne, koľko z toho urobíme.
Išli sme do Indie a spýtali sa na jadrový program.
Pred debatou o klíme v Paríži ich vláda vyhlásila,
že postavia približne 30 nových jadrových elektrární,
ale keď sme sem prišli a spýtali sa ľudí,
dokonca sme nazreli do interných dokumentov,
zdalo sa, že ich postavia možno tak päť.
A vo väčšine sveta, hlavne v tom bohatom svete,
sa nehovorí o stavaní nových reaktorov.
Skôr sa plánuje niektoré reaktory odstaviť
ešte pred uplynutím ich životnosti.
Nemecko nalieha na susediace krajiny, aby tak urobili.
Spomínal som Spojené štáty...
Do 15 rokov by sme mohli prísť o polovicu našich reaktorov,
čo by znamenalo prísť o 40 % redukcie emisií, ktoré máme znížiť
podľa Plánu o čistej energii.
Samozrejme, v Japonsku všetky svoje jadrové elektrárne zrušili,
nahradili ich uhlím, zemným plynom, spaľovaním ropy,
a očakáva sa, že znovu spustia len jednu až dve tretiny svojich elektrární.
Takže keď sme si prechádzali čísla,
a k tomu sme prirátali,
koľko nových jadrových elektrární očakávame v Číne a Indii
v najbližších 15 rokoch
a koľko jadrových elektrární si myslíme, že sa prestane využívať...
Bolo to pre nás to šokujúce zistenie.
Zistili sme, že svet je v skutočnosti v ohrození,
že stratí štyrikrát viac čistej energie, než koľko stratil za posledných 10 rokov.
Inými slovami: nemáme tu revolúciu vo využívaní čistej energie,
práve naopak, máme tu krízu.
Je teda pochopiteľné, že inžinieri hľadajú technické riešenie,
ako zmenšiť obavy ľudí z jadra.
Ale vzhľadom na to, že je to naozaj náročná úloha
a jej riešenie potrvá dlhý čas,
je tu ešte ďalší problém a tým je:
skutočne by technické riešenia pomohli odstrániť obavy ľudí?
Vezmime si takú bezpečnosť.
Napriek tomu, čo si ľudia myslia,
je dosť zložité prísť na to, ako zvýšiť bezpečnosť elektrární.
Lekárske časopisy, ktoré sa tým zaoberajú –
Toto je najnovšia štúdia z britského časopisu Lancet,
jedného z najviac rešpektovaných časopisov na svete:
Jadrové elektrárne sú najbezpečnejší spôsob výroby spoľahlivej energie.
Všetci sa boja porúch.
Pozrite sa na údaje o poruchách –
Fukušima, Černobyľ –
Svetová zdravotnícka organizácia zistila to isté:
najväčšia škoda bola spôsobená ľuďmi, ktorí spanikárili.
Panikária preto, lebo sa boja.
Inými slovami,
škoda, ktorá bola spôsobená, nebola v skutočnosti zapríčinená strojmi
alebo radiáciou.
Bola zapríčinená naším strachom.
A čo s odpadom?
Všetci sa strachujú kvôli odpadu.
Nuž, na odpade je zaujímavé to,
ako málo ho je.
Toto je z jednej elektrárne.
Keby sme vzali všetok jadrový odpad, ktorý doposiaľ vyprodukovalo USA,
a poukladali ho na seba na futbalové ihrisko,
bol by vysoký iba niečo vyše 6 metrov.
Ľudia vravia, že je to jedovaté alebo že to niečo robí,
ale nerobí – iba je to niekde uložené a monitorované.
Nie je tu toho veľa.
Naproti tomu, odpad z výroby energie, ktorý nekontrolujeme,
voláme ho „znečistenie“, zabíja sedem miliónov ľudí ročne
a spôsobuje vážne problémy s globálnym otepľovaním.
A je pravdou, že aj keby sme sa naučili využívať tento odpad ako palivo,
vždy z toho paliva niečo zostane.
To znamená, že vždy budú ľudia, ktorí si budú myslieť, že to je veľký problém,
z dôvodov, ktoré nemajú až tak dočinenia so skutočným odpadom,
ako si myslíme.
A čo so zbraňami?
Najprekvapivejšie je možno to, že nenájdeme žiadne príklady krajín,
ktoré využívajú jadrovú energiu
a vtom sa len tak rozhodnú vyrobiť si zbraň.
V skutočnosti to funguje naopak.
Zistili sme, že jediný spôsob, o ktorom vieme,
ktorým sa dá zbaviť veľkého počtu jadrových zbraní,
je použiť plutónium v hlaviciach
ako palivo v našich jadrových elektrárňach.
Teda ak chcete zo sveta odstrániť jadrové zbrane,
potom budeme potrebovať oveľa viac jadrovej energie.
(potlesk)
Keď som odchádzal z Číny,
inžinier, ktorý sem priviedol Billa Gatesa, si ma zavolal nabok
a povedal: „Viete, Michael, oceňujem váš záujem
o všetky rozličné technológie jadrových zdrojov,
ale základný problém je,
že o ne nie je dostatočný globálny záujem.
Nie je problém tieto technológie vyrábať na montážnych linkách,
vieme ich vyrobiť tak, aby boli lacné,
ale nie je dosť ľudí, ktorí by ich chceli.“
Budujme solárne a veterné elektrárne, zvýšme efektivitu, chráňme prostredie.
Urýchľujme progresívne jadrové programy.
Myslím si, že by sme mali strojnásobiť množstvo minutých peňazí.
Ale myslím si, že najdôležitejšia vec,
ak chceme predísť klimatickej kríze,
je myslieť na to, že kríza vo využívaní čistej energie
nie je spôsobená našimi strojmi,
ale nami samými.
Ďakujem vám veľmi pekne.
(potlesk)